《伯兄偕游狮林茗饮终日》
清代·许传霈

坐谈口苦渴，斋居志苦郁。茗饮五松园，二者思兼括。

园丁结知心，汲泉火烹活。香浮雪一瓯，畅言促双膝。

即此是家居，襟怀恕坦率。犹忆前朝游，车马齐稠密。

今日天假缘，座无集宾列。微雨洒亭台，我情更怡悦。

花鸟见精神，岩岫竞辽阔。劳劳行役人，园林为蕴结。

壶茗乐团栾，不许说离别。倪迂画岂迂，解事烟云抹。

相对暮忘归，归途迎素月。

作者简介：余生而鲁钝，雅不善诗。岁辛巳，由湖返杭，尤绝意不吟咏，复何稿之可存乎。偶理丛残，有不忍遽弃者，念少壮遭际多艰，赖母教辛勤，良朋切磋，得不汨没天性，言情纪事，时见乎词，则又不可以不存。爰按年录之，起咸丰癸丑，终光绪辛巳，得八卷，计古今体若干首。初有无可斋、倦游轩、七二铃馆、春晖室诸编目，兹分注各年下以存旧名。